DECIZIA COMISIEI
din 31 ianuarie 2007
de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Ungaria
(notificată cu numărul C(2007) 325)
(Text cu relevanță pentru SEE)
(2007/79/CE)
COMISIA COMUNITĂȚILOR EUROPENE,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 66 alineatul (2),
întrucât:
(1)
Directiva 2005/94/CE stabilește măsuri de combatere a influenței aviare și abrogă Directiva 92/40/CEE a Consiliului din 19 mai 1992 de introducere a măsurilor comunitare de combatere a gripei aviare (4), începând cu 1 iulie 2007.
(2)
Având în vedere că termenul limită pentru transpunerea Directivei 2005/94/CE în legislația internă este 1 iulie 2007, Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (5) și Decizia 2006/416/CE a Comisiei din 14 iunie 2006 privind anumite măsuri tranzitorii referitoare la influența aviară la păsările de curte sau alte păsări captive din Comunitate (6) au fost adoptate până la transpunerea directivei menționate anterior. Aceste decizii se aplică până la 30 iunie 2007.
(3)
Decizia 2006/415/CE stabilește anumite măsuri de protecție care urmează să fie puse în aplicare în cazul apariției la păsările de curte, pe teritoriul unui stat membru, a unui focar de influență aviară cauzată de subtipul H5 al virusului gripal A, în vederea prevenirii răspândirii influenței aviare în alte părți ale Comunității indemne de boală prin circulația păsărilor sau a produselor provenite de la acestea.
(4)
Ungaria a informat Comisia cu privire la existența unui focar de influență aviară cauzată de subtipul H5N1 la păsările de curte de pe teritoriul său și a luat măsurile adecvate, după cum se prevede în Decizia 2006/415/CE, inclusiv de instituire a unor zone A și B în conformitate cu articolul 4 din decizia menționată anterior.
(5)
Comisia, în colaborare cu Ungaria, a examinat aceste măsuri și s-a asigurat că delimitarea zonelor A și B a fost stabilită de către autoritățile competente din statul membru menționat anterior la o distanță suficientă de locul efectiv al focarului. Zonele A și B din Ungaria pot fi astfel confirmate și se poate stabili durata regionalizării respective.
(6)
Prin urmare, este necesară modificarea Deciziei 2006/415/CE în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2006/415/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 31 ianuarie 2007.